EU-maat osoittavat tukea Britannialle, joka on ajautunut syvään diplomaattiseen kiistaan Venäjän kanssa.

Euroopan unioni vetää lähettiläänsä Moskovasta Venäjän ja Britannian välisen kiistan takia. Asiasta tehtiin päätös EU-johtajien perjantain kokouksessa Brysselissä.

Britannia ja Venäjä ovat ajautuneet ankaraan diplomaattiseen kiistaan sen jälkeen, kun entinen venäläinen vakooja Sergei Skripal ja hänen tyttärensä joutuivat murhayrityksen kohteiksi Salisburyssä. Britannia karkottaa 23 venäläisdiplomaattia, mihin Venäjä vastaa samalla mitalla.

Useat EU-maat ovat ilmoittaneet, että ne suunnittelevat omia lisätoimiaan Venäjää vastaan.

Maiden joukossa, jotka suunnittelevat Venäjän-vastaisia toimia ovat ainakin Tanska, Liettua, Tšekki, Ranska ja Puola. Päätöksiä tehtäneen lähipäivinä.

Jäsenmaiden toimet voivat tarkoittaa esimerkiksi venäläisten diplomaattien karkotusta.

Suomen pääministeri Juha Sipilä arvioi EU-kokouksen yhteydessä, ettei Venäjää vastaan suunnattuja pakotteita voida kiristää ennen kuin varmuus Venäjän osuudesta Skripalien murhayritykseen on saatu. Britannia on luvannut luovuttaa tietoja myrkkyiskun tutkimuksista jäsenmaille.

"Ei vieläkään todisteita"

Venäjän ulkoministeri Sergei Lavrov pahoitteli EU:n päätöstä vetää lähettiläänsä Moskovasta.

Hänen mukaansa Venäjälle ei edelleenkään ole esitetty minkäänlaisia todisteita, että Venäjä olisi teon takana.

Tästä syystä Lavrov päätteli, että Britannian toimet ovat pelkää Venäjä-vastaista provokaatiota.

Britannian tavoitteena on syventää kriisiä Venäjän kanssa niin paljon kuin mahdollista, hän sanoi.

Lue lisää:

Merkel väläytti mahdollisuutta tiukempiin toimiin Venäjää vastaan

EU syyttää suoraan Venäjää Salisburyn hermomyrkkyattentaatista

Lähteet: AFP, Reuters, AP